CELEX: 32015D1380
Language: da
Date: 2015-08-10 00:00:00
Title: Kommissionens afgørelse (EU) 2015/1380 af 10. august 2015 om bemyndigelse af Kongeriget Danmark til at ratificere konventionen om internationale sikkerhedsrettigheder i mobilt udstyr og protokollen til nævnte konvention om specifikke forhold for flymateriel, vedtaget samlet i Cape Town den 16. november 2001 (meddelt under nummer C(2015) 5553)

12.8.2015   
            
            
               DA
            
            
               Den Europæiske Unions Tidende
            
            
               L 213/6
            
         KOMMISSIONENS AFGØRELSE (EU) 2015/1380
   af 10. august 2015
   om bemyndigelse af Kongeriget Danmark til at ratificere konventionen om internationale sikkerhedsrettigheder i mobilt udstyr og protokollen til nævnte konvention om specifikke forhold for flymateriel, vedtaget samlet i Cape Town den 16. november 2001
   
      
         (meddelt under nummer C(2015) 5553)
      
   
   (Kun den danske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2006/325/EF af 27. april 2006 om indgåelse af aftalen mellem Det Europæiske Fællesskab og Kongeriget Danmark om retternes kompetence og om anerkendelse og fuldbyrdelse af retsafgørelser på det civil- og handelsretlige område (1), særlig artikel 1a, og
   ud fra følgende betragtninger:
   
               (1)
            
            
               I henhold til artikel 5, stk. 2, i aftalen mellem Det Europæiske Fællesskab og Kongeriget Danmark om retternes kompetence og om anerkendelse og fuldbyrdelse af retsafgørelser på det civil- og handelsretlige område (2) (»aftalen«) skal Danmark afholde sig fra at indgå internationale aftaler, som kan berøre eller ændre anvendelsesområdet for Rådets forordning (EF) nr. 44/2001 (3), medmindre det sker efter aftale med Den Europæiske Union, og der er fundet tilfredsstillende ordninger med hensyn til forholdet mellem på den ene side aftalen mellem Den Europæiske Union og Danmark og på den anden side den pågældende internationale aftale. Forordning (EF) nr. 44/2001 blev ophævet og erstattet af Europa-Parlamentets og Rådets forordning (EU) nr. 1215/2012 (4).
            
         
               (2)
            
            
               I overensstemmelse med aftalens artikel 3, stk. 2, har Danmark ved brev af 20. december 2012 meddelt Kommissionen sin beslutning om at gennemføre forordning (EU) nr. 1215/2012 (5). I overensstemmelse med aftalens artikel 3, stk. 6, skabte den danske meddelelse gensidige folkeretlige forpligtelser mellem Danmark og Den Europæiske Union. Forordning (EU) nr. 1215/2012 udgør således en ændring til aftalen.
            
         
               (3)
            
            
               Den 30. marts 2015 anmodede Danmark om Den Europæiske Unions samtykke til den planlagte ratificering af konventionen om internationale sikkerhedsrettigheder i mobilt udstyr (»konventionen«) og protokollen til nævnte konvention om specifikke forhold for flymateriel (»protokollen«), vedtaget samlet i Cape Town den 16. november 2001.
            
         
               (4)
            
            
               Nogle af de anliggender, som konventionen og protokollen vedrører, er også omhandlet i forordning (EU) nr. 1215/2012, hvorfor disse instrumenter berører denne forordning. Konventionens artikel 13 og protokollens artikel X omhandler således foreløbige forholdsregler. Sidstnævnte artikel anvendes kun, hvis en kontraherende stat i denne protokol har afgivet en erklæring i henhold til dens artikel XXX, stk. 2. Konventionens artikel 43 og protokollens artikel XXI omhandler desuden retternes kompetence under konventionens artikel 13. Den Europæiske Unions samtykke til Danmarks ratificering af konventionen og protokollen er derfor nødvendig, i og med at disse regler berører forordning (EU) nr. 1215/2012.
            
         
               (5)
            
            
               I henhold til artikel 1a i afgørelse 2006/325/EF vurderer Kommissionen med henblik på anvendelse af aftalens artikel 5, stk. 2, inden den træffer afgørelse om at give Unionens samtykke, om den internationale aftale, Danmark påtænker at indgå, ikke vil gøre aftalen ineffektiv og ikke vil underminere den korrekte anvendelse af den ordning, der er indført ved aftalens bestemmelser.
            
         
               (6)
            
            
               Den Europæiske Union tiltrådte konventionen og protokollen på grundlag af Rådets afgørelse 2009/370/EF (6), og deponerede sit tiltrædelsesinstrument den 28. april 2009.
            
         
               (7)
            
            
               I overensstemmelse med afgørelse 2009/370/EF afgav Den Europæiske Union ved sin tiltrædelse af konventionen og protokollen en erklæring i medfør af konventionens artikel 55 om anvendelsen af dens artikel 13 og 43 i situationer, hvor debitor har sin bopæl på en EU-medlemsstats område. Den afgav også en erklæring i medfør af protokollens artikel XXX, stk. 5, om, at dens artikel XXI ikke vil finde anvendelse i Den Europæiske Union, og at forordning (EF) nr. 44/2001 vil blive anvendt på dette anliggende for så vidt angår de medlemsstater, der er bundet af nævnte forordning eller enhver anden aftale, der har til formål at udbrede virkningerne heraf. Den afgav ingen erklæring om protokollens artikel X.
            
         
               (8)
            
            
               I overensstemmelse med artikel 1 og 2 i protokollen om Danmarks stilling (protokol nr. 22), der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltog Danmark ikke i vedtagelsen af afgørelse 2009/370/EF, som derfor ikke er bindende for og ikke finder anvendelse i Danmark. Det vil udelukkende blive bundet af konventionen og protokollen som en særskilt kontraherende part.
            
         
               (9)
            
            
               På baggrund af disse omstændigheder og det forhold, at konventionen og protokollen trådte i kraft den 1. august 2009 i alle Den Europæiske Unions medlemsstater med undtagelse af Danmark, finder Kommissionen ikke, at Danmarks ratificering heraf vil gøre aftalen ineffektiv eller underminere den korrekte anvendelse af den ordning, der er indført ved aftalens bestemmelser, såfremt Danmark afgiver erklæringer i henhold til konventionens artikel 55 og protokollens artikel XXX, stk. 5, svarende til dem, der er afgivet af Den Europæiske Union. På samme vilkår vil den ikke berøre betingelserne for Den Europæiske Unions egen tiltrædelse af konventionen og protokollen.
            
         
               (10)
            
            
               Den Europæiske Union bør følgelig give Danmark bemyndigelse til at ratificere konventionen og protokollen. Danmark bør ved ratificering af konventionen og protokollen afgive erklæringer om konventionens artikel 13 og 43 og protokollens artikel XXI, der stemmer overens med dem, der er afgivet af Den Europæiske Union —
            
         VEDTAGET DENNE AFGØRELSE:
   Artikel 1
   Kommissionen giver på vegne af Den Europæiske Union Danmark bemyndigelse til at ratificere konventionen om internationale sikkerhedsrettigheder i mobilt udstyr og protokollen til nævnte konvention om specifikke forhold for flymateriel, vedtaget samlet i Cape Town den 16. november 2001
   Artikel 2
   Ved ratificering af konventionen og protokollen afgiver Danmark følgende erklæringer:
   
      
                  »1.
               
               
                  I medfør af artikel 55 i Cape Town-konventionen vil Danmark i tilfælde, hvor debitor har sin bopæl på en EU-medlemsstats område, kun anvende konventionens artikel 13 og 43 vedrørende foreløbige forholdsregler i overensstemmelse med artikel 35 i Europa-Parlamentets og Rådets forordning (EU) nr. 1215/2012 af 12. december 2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område (7) som fortolket af Den Europæiske Unions domstol i forbindelse med artikel 24 i Bruxelleskonventionen af 27. september 1968 om retternes kompetence og om fuldbyrdelse af retsafgørelser i borgerlige sager, herunder handelssager (8).
               
            
                  2.
               
               
                  I overensstemmelse med artikel XXX, stk. 5, i flymaterielprotokollen anvender Danmark ikke artikel XXI i nævnte protokol, og forordning (EU) nr. 1215/2012 anvendes på dette anliggende.
               
            
   Artikel 3
   Denne afgørelse er rettet til Kongeriget Danmark.
   
      Udfærdiget i Bruxelles, den 10. august 2015.
      
         
            På Kommissionens vegne
         
         Věra JOUROVÁ
         
            Medlem af Kommissionen
         
      
   
   
      (1)  EUT L 120 af 5.5.2006, s. 22.
   
      (2)  EUT L 299 af 16.11.2005, s. 62.
   
      (3)  Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område (EFT L 12 af 16.1.2001, s. 1).
   
      (4)  Europa-Parlamentets og Rådets forordning (EU) nr. 1215/2012 af 12. december 2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område (EUT L 351 af 20.12.2012, s. 1).
   
      (5)  EUT L 79 af 21.3.2013, s. 4.
   
      (6)  Rådets afgørelse 2009/370/EF af 6. april 2009 om Det Europæiske Fællesskabs tiltrædelse af konventionen om internationale sikkerhedsrettigheder i mobilt udstyr og protokollen til nævnte konvention om specifikke forhold for flymateriel, vedtaget samlet i Cape Town den 16. november 2001 (EUT L 121 af 15.5.2009, s. 3).